บจ.เอ็มเอไอหลายตัวจิ๋วแต่แจ๋วโชว์กำไรหรู
บจ.เอ็มเอไอเทิร์นอะราวด์ โกยกำไรร่วม 1,022 ล้านบาท
19 ส.ค. 2554

บจ.เอ็มเอไอเทิร์นอะราวด์ โกยกำไรร่วม 1,022 ล้านบาท 
3 เดือนแรกปีนี้ เพิ่มเกือบเท่าตัว 7 บริษัททะยานเกิน 100% 8 บริษัทพลิกจากขาดทุนเป็นกำไร
นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียนใน mai จำนวน 66 บริษัทประกาศกำไรสุทธิ รวม 1,022 ล้านบาท ในไตรมาสแรกปีนี้ เพิ่มขึ้น 89.28% และมียอดขายรวม 15,910 ล้านบาท เพิ่มขึ้น 22.99% จากงวดไตรมาสแรกปี 2553 
บริษัทใน mai เป็นบริษัทขนาดกลางและเล็กมีการเติบโตโดดเด่น โดยส่วนใหญ่มียอดขายเพิ่มขึ้น โดยเฉพาะกลุ่มธุรกิจที่เกี่ยวข้องกับพลังงานและปิโตรเคมี ทั้งจากปริมาณและราคาขายที่เพิ่มขึ้นและมีอัตรากำไรขั้นต้นเพิ่มขึ้นจาก 22.11% เป็น 23.28% 
บริษัทที่มีกำไรจำนวน 54 บริษัท คิดเป็นสัดส่วน 82% ของทั้งตลาด mai โดยบริษัท เอแคป แอ๊ดไวเซอรี่ (ACAP) มีกำไรสุทธิสูงที่สุด 114 ล้านบาท พลิกจากที่ขาดทุนสุทธิ 159 ล้านบาทในไตรมาสแรกปี 2553
บริษัทที่มีกำไรเหล่านี้มีจำนวน 7 บริษัท มีกำไรเติบโตเกิน 100% ได้แก่ บริษัท เอเชีย กรีน เอนเนอจี (AGE) บริษัท เอ็นเนอร์ยี่ เอิร์ธ (EARTH) บริษัท ไพลอน (PYLON) บริษัท ไทย เอ็น ดี ที (TNDT) บริษัท ทรีซิกตี้ไฟว์ (TSF) บริษัท ยูนิมิต เอนจิเนียริ่ง (UEC) และบริษัท ยัวซ่าแบตเตอรี่ ประเทศไทย (YUASA)
“AGE มีกำไร 75 ล้านบาท เพิ่มขึ้น 197% เกิดจากการเติบโตของยอดขาย 100% เป็น 1,319 ล้านบาท ส่วน PYLON กำไรพุ่งขึ้นมากที่สุดถึง 4,039 ล้านบาท จากที่เคยมีกำไรเพียง 1 ล้านบาท ได้เพิ่มขึ้นเป็น 25 ล้านบาทในไตรมาสแรกปีนี้” 
ขณะเดียวกันมีบริษัทจำนวน 8 บริษัทที่พลิกจากขาดทุนเป็นกำไร ซึ่งส่วนใหญ่เป็นผลจากธุรกิจให้บริการด้านการเงิน และธุรกิจด้านสื่อโฆษณาและประชาสัมพันธ์ ได้แก่ บริษัท ACAP บริษัท อาดามัส อินคอร์ปอเรชั่น (ADAM) บริษัท ซีเอ็ม ออร์กาไนเซอร์ (CMO) บริษัท เอฟโวลูชั่น แคปปิตอล (E) บริษัท โฟคัส ดีเวลลอปเม้นท์ แอนด์ คอนสตรัคชั่น (FOCUS) บริษัท มัลติแบกซ์ (MBAX) บริษัท ปิโก (ไทยแลนด์) (PICO) และ บริษัท ทีอาร์ซี คอนสตรัคชั่น (TRC) 
สำหรับบริษัทที่สามารถทำกำไรได้ 5 ปีต่อเนื่องทุกไตรมาสมี 7 บริษัท ได้แก่ บริษัท บิซิเนส ออนไลน์ (BOL) บริษัท โกลด์ไฟน์ แมนูแฟคเจอเรอส์ (GFM) บริษัท อินเตอร์ลิ้งค์ คอมมิวนิเคชั่น (ILINK) บริษัท สตาร์ ซานิทารีแวร์ (STAR) บริษัท โรงพยาบาลไทยนครินทร์ (TNH) บริษัท พลาสติค และหีบห่อไทย (TPAC) และ บริษัท ยูนิมิต เอนจิเนียริ่ง (UEC)
ปัจจุบันตลาด mai มีทั้งหมด 67 บริษัท ณ วันที่ 23 พ.ค. 2554 ดัชนี mai ปิดที่ระดับ 288.53 จุด มูลค่าหลักทรัพย์ตามราคาตลาดรวมอยู่ที่ 74,200.72 ล้านบาท ทั้งนี้ราคาหุ้นใน mai หลายตัวปรับตัวขึ้นมารับรู้ข่าวเรื่องกำไรเติบโตแล้ว